《余家草堂前手植丛竹已生二笋别来三载今想成林矣客中感物而作》
明代·蓝智

丛竹新移涧水西，喜添双笋迸阶泥。春云绕屋苍龙起，夜月临轩翠凤栖。

石上琅玕当并长，壁间蝌蚪待重题。他年五柳归来好，三径清风独杖藜。

作者简介：元明间福建崇安人，字明之，一作性之。蓝仁弟。元末与兄往武夷师从杜本，绝意科举，一心为诗。明洪武十年以荐授广西按察司佥事，以清廉仁惠著称。其诗清新婉约，与兄齐名。有《蓝涧集》。